Indstil de nordjyder, der fortjener hæder lige her Kender du en helt særlig nordjyde, der fortjener at blive hædret for sit talent, for sin frivillige indsats som ildsjæl i Nordjylland, for sin spirrende virksomhed eller for sin evne til at sætte Nordjylland på landkortet i resten af Danmark og verden? Så er det nu, du skal indstille dem til Årets Nordjyde. TV2 Nord har modtaget flere hundrede bud på, hvem der til oktober skal hædres til vores store Årets Nordjyde-show, men der er altid plads til flere i den voksende bunke af fabelagtige bud. Fristen for at indstille en eller flere kandidater til priserne er den 12. august klokken 23.59. Nu med fire priser Det er syvende gang TV2 Nord afholder showet Årets Nordjyde - og som noget helt nyt hædrer vi denne gang også de nordjyske talenter og iværksættere. - De fremadstormende talenter indenfor sport, kultur og andre områder, fortjener et rygstød på deres vej mod stjernerne – og det vil vi med Årets Nordjyde gerne være med til at give dem. Det samme gælder iværksætterne, der kæmper for, at deres virksomheder kan blive nogle af dem, der sikrer, at Nordjylland bliver ved med at være en region i vækst, lyder det fra TV2 Nords direktør Mikael Justesen. Derudover hædres som altid de ildsjæle, der uden at gøre noget for at komme i rampelyset selv, sikrer at andre får en hverdag, der er bedre i morgen, end den var i går. Også Årets Nordjyske Ambassadør – en person, der på den nationale eller internationale scene formår at kaste et positivt lys på Nordjylland – skal fortsat findes.

Opsummering:
Fristen for at indstille inspirerende nordjyder til Årets Nordjyde nærmer sig - men du kan stadig nå at indstille alle dem, du mener fortjener en helt særlig hæder.